Statiineilla vähennetään ”pahaa” LDL-kolesterolia ja samalla sydän- ja verisuonisairauksien riskiä. Sivuvaikutuksina osa potilaista on kertonut kärsivänsä muun muassa lihaskivuista, erektiohäiriöistä ja heikotuksesta.

Oireilu juontuu kuitenkin pikemmin kielteisistä odotuksista kuin lääkkeestä itsestään, raportoi brittiläis-ruotsalainen tutkijaryhmä tuoreessa The Lancet -lehdessä.

Asiaa tutkittiin kaksoissokkokokeella, johon osallistui 10 180 brittiä, irlantilaista ja ruotsalaista vuosina 1998–2002. Iältään he olivat 40–79-vuotiaita, ja heillä kaikilla oli kohonnut sydän- ja verisuonitaudin riski.

Koehenkilöt jaettiin satunnaisesti kahteen ryhmään. Toiset saivat 10 milligrammaa atorvastatiini-nimistä statiinilääkettä, toiset lumelääkettä eli plaseboa. Edes potilasta hoitanut lääkäri ei tiennyt, kumpaa hän jakoi potilaalle.

Koehenkilöiden terveyttä ja oireita seurattiin noin kolmen vuoden ajan. Sen jälkeen kaikille tutkimukseen osallistuneille potilaille tarjottiin mahdollisuutta jatkaa statiinilääkityksellä, koska se oli osoittautunut tehokkaaksi LDL-kolesterolin nitistäjäksi.

9 899 potilaan seurantaa jatkettiin vielä kaksi vuotta. Kaksi kolmasosaa heistä valitsi statiinilääkityksen.

Sivuvaikutusten odottaminen voi aiheuttaa todellista kipua ja haittaa.

Analyysi osoitti, että aluksi, kun potilaat eivät tienneet käyttävänsä statiinia, he eivät kärsineet lihaskivuista tai erektiohäiriöistä sen enempää kuin lumeryhmäläisetkään. Oireet lisääntyivät vasta, kun lääkkeen käyttöön siirryttiin avoimesti.

Tämä kielii niin kutsutusta kielteisestä lumevaikutuksesta, nosebosta, tutkijat huomauttavat tiedotteessa.

”Samalla tavoin kuin [myönteinen] plasebovaikutus, myös nosebovaikutus voi olla voimakas”, tutkimuksen ykköskirjoittaja, professori Peter Sever Lontoon Imperial Collegesta huomauttaa.

Hän korostaa, että nosebo ei tarkoita sitä, että ihmiset teeskentelisivät oireensa. Sivuvaikutusten odottaminen voi aiheuttaa todellista kipua ja haittaa.

Tutkijat huomauttavat, että tutkimuksessa kartoitettiin statiineista vain atorvastatiinia, ja että potilaiden saama annos oli melko pieni.

Toisaalta aineisto kerättiin vuosina, jolloin statiinien haittoja ei vielä puitu keskustelupalstoilla. Tästä syystä statiinien nosebovaikutus voi olla nykyisin jopa näitä tuloksia väkevämpi, he arvelevat.

Lue lisää lumevaikutuksesta Suomen Kuvalehden artikkelista.